KLASA: P-449/23

URBROJ: 711-02-01/03-2024-06

Zagreb, 29. svibnja 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Igora Lukača, Nike Nodilo Lakoš, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznika Zorana Majstrovića, OIB: …………, člana Uprave trgovačkog društva Komunalno održavanje d.o.o.,** na 52. sjednici održanoj 29. svibnja 2024., donosi sljedeću

**ODLUKU**

1. **Propustom podnošenja imovinske kartice Povjerenstvu do 31. siječnja 2023. za 2022. godinu,** **obveznik** **Zoran Majstrović, član Uprave trgovačkog društva Komunalno održavanje d.o.o.,**  **počinio je povredu članka 10. stavka 4. ZSSI-a.**
2. **Za povredu ZSSI-a opisanu pod točkom I. ove izreke obvezniku se izriče novčana sankcija u iznosu od 530,00 eura.**
3. **Nalaže se obvezniku Zoranu Majstroviću da u roku od 15 dana od zaprimanja ove Odluke uplati novčanu sankciju iz točke II. ove izreke u ukupnom iznosu na račun prihoda Državnog proračuna Republike Hrvatske br.: HR1210010051863000160, model: HR68, poziv na broj: 6190-OIB obveznika Zorana Majstrovića-44923.**
4. **Ako obveznik novčanu sankciju iz točke III. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika. Izvršnu odluku Povjerenstvo će radi provedbe dostaviti službi koja obavlja obračun plaće obveznika.**
5. **Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti na imovini obveznika putem ovlaštene institucije sukladno odredbama posebnog zakona kojim se uređuje postupak prisilne naplate.**

Obrazloženje

Povjerenstvo je uvidom u Registar imovinskih kartica utvrdilo da obveznik Zoran Majstrović, član Uprave trgovačkog društva Komunalno održavanje d.o.o., nije podnio imovinsku karticu povodom godišnje obveze podnošenja do 31. siječnja 2023. za 2022. godinu, slijedom čega je u odnosu na navedenog obveznika otvoren predmet broj: Pp-449/23 zbog moguće povrede odredbi ZSSI-a o imovinskoj kartici.

U tijeku postupka izvršen je uvid u službenu bilješku od 1. prosinca 2023., očitovanje obveznika, Registar obveznika te Registar imovinskih kartica.

Povjerenstvo je Odlukom od 6. ožujka 2024. u odnosu na obveznika Zorana Majstrovića, člana Uprave trgovačkog društva Komunalno održavanje d.o.o., utvrdilo postojanje pretpostavki za pokretanje postupka vezano za moguću povredu odredbe članka 10. stavka 4. ZSSI-a, koja proizlazi iz propusta podnošenja imovinske kartice Povjerenstvu do 31. siječnja 2023. za 2022. godinu, što je Povjerenstvo utvrdilo uvidom u Registar imovinskih kartica.

Sukladno odredbi članka 42. stavka 1. ZSSI-a, a u svezi s člankom 14. stavkom 1. ZSSI-a, Povjerenstvo je 6. ožujka 2024. obvezniku uputilo obavijest KLASA: P-449/23 URBROJ: 711-02-01/03-2024-03 o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznika zatražilo očitovanje.

Obveznik se na navedenu obavijest Povjerenstva, koju je zaprimio 26. ožujka 2024. očitovao navodeći da je nakon lokalnih izbora održanih 2017. profesionalno obnašao dužnost zamjenika gradonačelnika Grada Ploča, i to do 21. svibnja 2021., a za vrijeme dok je profesionalno obnašao dužnost zamjenika gradonačelnika navodi da je uredno ispunjavao obvezu podnošenja imovinske kartice sukladno tada važećem Zakonu o sprječavanju sukoba interesa (Narodne novine, broj 26/11, 12/12, 126/12, 57/15 i 98/19).

Nakon što je prestao profesionalno obnašati dužnost zamjenika gradonačelnika, znači nakon više od jedne godine, s danom 6. lipnja 2022. počeo je prvi puta obnašati dužnost člana Uprave trgovačkog društva Komunalno održavanje d.o.o., ističe i dodaje da je obveza podnošenja imovinske kartice za članove uprava trgovačkih društava u vlasništvu jedinica lokalne samouprave uvedena tek stupanjem na snagu novog Zakona o sprječavanju sukoba interesa (članak 3. stavak I. podstavak 40., Narodne novine, broj 143/21); mišljenja je da je ipak postojala obveza Povjerenstva obavijestiti ga o navedenoj obvezi sukladno članku 14. stavku 2. novog Zakona.

Neovisno o prethodno navedenom, ovim putem ističe da nikada nije bježao od obveze podnošenja imovinske kartice, što se može jednostavno utvrditi pregledom razdoblja dok je obnašao dužnost zamjenika gradonačelnika Grada Ploča, a sada je svojstvu člana Uprave trgovačkog društva Komunalno održavanje d.o.o. bez odgode podnio imovinsku karticu za 2023., dodaje.

Povjerenstvo je uvidom u Registar obveznika utvrdilo da Zoran Majstrović dužnost člana Uprave trgovačkog društva Komunalno održavanje d.o.o., obnaša od 6. lipnja 2022.

Uvidom u Registar imovinskih kartica Povjerenstvo je utvrdilo da obveznik nije podnio imovinsku karticu za 2022. do 31. siječnja 2023. Predmetnu imovinsku karticu Povjerenstvu je predao 19. travnja 2024.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 10. stavkom 5. ZSSI-a propisano je da se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti. Iznimka propisana navedenom odredbom ZSSI-a nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Nastavno na sve ranije navedeno, Povjerenstvo je utvrdilo da je obveznik Zoran Majstrović propustio podnijeti imovinsku karticu Povjerenstvu do 31. siječnja 2023. godine za 2022. godinu sa stanjem na zadnji dan 2022. godine, a kojim propustom je povrijedio odredbu članka 10. stavka 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju.

 Člankom 50. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 530,00 eura do 5.309,00 eura vodeći računa o težini i posljedicama povrede Zakona.

 Prilikom donošenja odluke o visini sankcije obustave isplate dijela neto mjesečne plaće, Povjerenstvo je cijenilo činjenicu da je podnošenje izvješća o imovinskom stanju dužnosnika jedna od osnovnih obveza dužnosnika u smislu ZSSI-a te učinkovit instrument sprječavanja sukoba interesa i prevencije korupcije. Javnošću i objavom podataka iz podnesenih izvješća o imovinskom stanju dužnosnika ostvaruju se osnovni ciljevi donošenja ZSSI-a, kao što su jačanje integriteta, objektivnosti, nepristranosti i transparentnosti u obnašanju javnih dužnosti a osobito jačanje povjerenja građana u tijela javne vlasti.

 Povjerenstvo je stoga uz navedeno, prilikom odmjeravanja visine sankcije, kod obveznika otegotnim utvrdilo činjenicu da unatoč pokretanju ovog postupka obveznik još uvijek Povjerenstvu nije podnio predmetnu imovinsku karticu, dok je olakotnim utvrdilo činjenicu da mu Povjerenstvo dosad nije izricalo sankciju radi povrede odredaba ZSSI-a.

Cijeneći navedene okolnosti, Povjerenstvo smatra da je za opisanu povredu primjerena sankcija iz članka 50. stavka 1. podstavka 2. ZSSI-a, novčana sankcija u iznosu od 530,00 eura.

Ujedno se ukazuje obvezniku da je i dalje dužan podnijeti imovinsku karticu povodom godišnje obveze podnošenja za 2022., kao i imovinske kartice temeljem drugih osnova iz članka 10. ZSSI-a na način i u rokovima propisanima istim Zakonom.

Sukladno svemu navedenom, Povjerenstvo je donijelo odluku kao u točkama I. i II. izreke ovoga akta.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Zoran Majstrović, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana